钦定古今图书集成/明伦汇编/交谊典/第076卷 > 《别莆田陈君彦质追送不及怅然有作》
## 钦定古今图书集成/明伦汇编/交谊典/第076卷 > 《别莆田陈君彦质追送不及怅然有作》

郑引骥

宵行拟送子，惆怅未能晓。起来望𬮱阇，沈沈但深杳。
遥闻櫂歌声，杂然出树杪。想子逐群动，使我心有慓。
昔贤愿抱关，此意未可了。

二

启关欲从之，子舟竟何所。賸有水盈盈，亦有叶湑湑。
谈笑昔时欢，徘徊此时楚。子兮如子何？与我周旋去。

三

昨日与子别，子已戒荤酒。予为念冲寒，屏饮未宜久。
况复羇旅间，亦须小饮否？子闻忽大笑，此言一何丑。
酒徒食肉人，嗷嗷特馋口。不见学道人，终年但饭糗。
但问志若为，酒乎亦何有。一饮不自持，终恐复濡首。
子言故自超，使我心独疚。区区印迹泥，我愧犹株守。

四

“一别或千古，如何不念之。此地一相失，徘徊空尔为。”
扰扰行路人，肩摩各东西。当其一投分，谁能无相离。
譬如未相识，纷纷复谁思。底须似师冕，而必某在斯。

五

层云一何颓，东风一何煦。子舟一何驶，子行一何踽。
望望如见之，何当与话雨。